Մամուլի հրապարակումներն օր օրի ծիծաղելի են դառնում: Լուրջ բաների մասին են խոսում, լուրջ բառեր են օգտագործում, լուրջ նախադասություններ են գրում, բայց լուրջ չեն: Օրինակ` երբ իքս նորանշանակ մարզպետը, անկախ նրանից, թե նա ով է, որ կուսակցությունից է, արդյո՞ք կուսակցական է, կարեւորը՝ նորանշանակ է, աշխատանքից ազատում է իր, ենթադրենք, օգնականներից մեկին, անգամ՝ երկուսին, իսկ մեկ այլ մարզպետ էլ` իր մամուլի քարտուղարին, անգամ` եթե մամուլի քարտուղարը ժուռնալիստիկայի ֆակուլտետում «Արտասահմանյան մամուլի պատմություն» առարկայից գերազանց է ստացել, դա լուրջ է. մարդիկ, ի վերջո, աշխատանքից ազատվում են: Բայց երբ դուք այս մասին գրում եք, թե` այսինչ մարզպետարանում կամ այսինչ նախարարությունում կադրային ջարդ է, դա արդեն ծիծաղելի է: Իսկ երբ հավելում եք, թե` նորանշանակ մարզպետը կամ էլ նախարարը խոստացել է, թե կադրային ջարդ չի լինելու, բայց, ահա, տեսնո՞ւմ եք, փաստորեն, եղավ, էլ ավելի ծիծաղելի եք դառնում: Սա կա'մ ապացուցում է, որ չգիտեք, թե ինչ է կադրային ջարդը, կա'մ էլ միտումնավոր եք ապատեղեկատվություն տարածում: Ինչեւէ, երկուսն էլ վատ է: